section_heading: Legenda
paragraph_text: Zbirka čarobnjačkih bajki, "Kazivanja barda Beedlea", među ostalim bajkama donosi nam bajku o tri brata. Prema toj priči, prije mnogo godina tri brata naiđu na duboku rijeku, punu virova. Budući da su bili vrsni čarobnjaci, oni jednim zamahom štapića naprave most preko rijeke. No Smrt ih pretekne, razljućena što su joj utekli, jer je ona već na toj rijeci mnoge putnike potopila. Ali, lukava Smrt napravi se da im čestita što su izbjegli njenu ruku, čak im ponudi i darove. Prvi brat, naprasite ćudi, poželi štapić koji dobiva svaki dvoboj. Smrt ga napravi od stabla bazge što je raslo pored rijeke i pokloni ga prvom bratu. Drug brat, ohole ćudi, poželi moć da otme Smrti plijen. Smrt mu dade kamen s obale, rekavši da taj kamen ima moć da vrati mrtve u život. Treći brat, najmudriji i najskromniji, poželi da može otići s tog mjesta bez da ga Smrt može slijediti. Smrt mu dade svoj Plašt nevidljivosti. Braća nastave putovanje. Prvi brat potraži u jednom selu svog neprijatelja, kojeg pozove u dvoboj. Naravno, oboružan Bazgovim štapićem, dobije dvoboj. No, te noći, nakon što se u gostionici u kojoj je trebao prenoćiti hvalio da ima nepobjedivi štapić, drugi ga čarobnjak u snu ubije te mu otme Bazgov štapić. Tako Smrt uzme prvog brata. Drugi brat se vratio u svoj dom, te pomoću kamena prizove svoju zaručnicu, što je prerano poginula. No ona je bila tužna i hladna, kao da je nekim velom odvojena od njega. Drugi brat se zato ubije kako bi istinski bio s njom u Svijetu mrtvih. Tako smrt uzme drugog brata. Trećeg brata Smrt nikada nije pronašla, te je doživio duboku starost skrivajući se pod Plaštem. Kada vidi da mu je došlo vrijeme da umre, dade Plašt svom sinu, te se mirne duše pridruži Smrti, potpuno joj ravnopravan.